CELEX: 32020D0243
Language: mt
Date: 2020-02-13 00:00:00
Title: Deċiżjoni tal-Kunsill (UE) 2020/243 tat-13 ta’ Frar 2020 dwar il-pożizzjoni li għandha tittieħed f’isem l-Unjoni Ewropea fit-tlettax-il laqgħa tal-Konferenza tal-Partijiet għall-Konvenzjoni dwar il-konservazzjoni tal-ispeċji migratorji tal-annimali selvaġġi rigward proposti minn diversi partijiet biex jiġu emendati l-Appendiċi għal dik il-Konvenzjoni, u dwar l-irtirar ta’ riżerva notifikata lil dik il-Konvenzjoni

25.2.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 53/1
               
            
         DEĊIŻJONI TAL-KUNSILL (UE) 2020/243
         tat-13 ta’ Frar 2020
         dwar il-pożizzjoni li għandha tittieħed f’isem l-Unjoni Ewropea fit-tlettax-il laqgħa tal-Konferenza tal-Partijiet għall-Konvenzjoni dwar il-konservazzjoni tal-ispeċji migratorji tal-annimali selvaġġi rigward proposti minn diversi partijiet biex jiġu emendati l-Appendiċi għal dik il-Konvenzjoni, u dwar l-irtirar ta’ riżerva notifikata lil dik il-Konvenzjoni
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 192(1), flimkien mal-Artikolu 218(9) tiegħu,
         Wara li kkunsidra l-proposta mill-Kummissjoni Ewropea,
         Billi:
         
                     (1)
                  
                  
                     Il-Konvenzjoni dwar il-konservazzjoni tal-ispeċji migratorji tal-annimali selvaġġi (il-“Konvenzjoni”) ġiet konkluża mill-Unjoni bid-Deċiżjoni tal-Kunsill 82/461/KEE (1) u daħlet fis-seħħ fl-1 ta’ Novembru 1983.
                  
               
                     (2)
                  
                  
                     Skont l-Artikolu XI tal-Konvenzjoni, il-Konferenza tal-Partijiet għall-Konvenzjoni (il-“Konferenza tal-Partijiet”) tista’ tadotta deċiżjonijiet biex jiġu emendati l-Appendiċijiet għall-Konvenzjoni.
                  
               
                     (3)
                  
                  
                     Il-Konferenza tal-Partijiet, waqt it-tlettax-il laqgħa tagħha mill-15 sat-22 ta’ Frar 2020, ser tadotta deċiżjonijiet biex l-Appendiċijiet għall-Konvenzjoni jiġu emendati.
                  
               
                     (4)
                  
                  
                     Jixraq li tiġi stabbilita l-pożizzjoni li għandha tittieħed f’isem l-Unjoni fil-Konferenza tal-Partijiet, billi d-deċiżjonijiet li jemendaw l-Appendiċijiet għall-Konvenzjoni ser ikunu vinkolanti fuq l-Unjoni.
                  
               
                     (5)
                  
                  
                     L-Unjoni ppreżentat proposti għall-inklużjoni tal-ispeċi Tetrax tetrax fl-Appendiċi I għall-Konvenzjoni u tal-ispeċi Galeorhinus galeus, Tetrax tetrax u Sphyrna zygaena fl-Appendiċi II għall-Konvenzjoni. Dawn l-emendi proposti ma jkunu jeħtieġu l-ebda bidla fil-liġi tal-Unjoni.
                  
               
                     (6)
                  
                  
                     Partijiet oħrajn għall-Konvenzjoni ppreżentaw proposti rigward l-inklużjoni ta’ Elephas maximus indicus, Panthera onca, Ardeotis nigriceps, Houbaropsis bengalensis bengalensis, Diomedea antipodensis u Carcharhinus longimanus fl-Appendiċi I għall-Konvenzjoni u rigward l-inklużjoni ta’ Panthera onca, Ovis vignei u Sphyrna zygaena (popolazzjoni reġjonali li tinsab tul iż-Żoni Ekonomiċi Esklussivi tal-Brażil, tal-Urugwaj u tal-Arġentina u fl-ilmijiet internazzjonali li jmissu magħhom) fl-Appendiċi II għall-Konvenzjoni.
                  
               
                     (7)
                  
                  
                     Jenħtieġ li l-Unjoni tappoġġa l-proposta tagħha stess biex tinkludi l-popolazzjoni globali tas-Sphyrna zygaena fl-Appendiċi II għall-Konvenzjoni, bi preferenza għall-proposta ppreżentata minn parti oħra għall-Konvenzjoni biex tinkludi biss il-popolazzjoni reġjonali li tinsab tul iż-Żoni Ekonomiċi Esklussivi tal-Brażil, tal-Urugwaj u tal-Arġentina u fl-ilmijiet internazzjonali li jmissu magħhom.
                  
               
                     (8)
                  
                  
                     Jenħtieġ li l-Unjoni tappoġġa l-proposti l-oħra kollha minħabba li huma bbażati fuq ix-xjenza, f’konformità mal-impenn tal-Unjoni favur il-kooperazzjoni internazzjonali għall-protezzjoni tal-bijodiversità f’konformità mal-Artikolu 5 tal-Konvenzjoni tan-NU dwar id-Diversità Bijoloġika, u f’konformità mad-deċiżjonijiet meħuda fil-Konferenza tal-Partijiet għal dik il-Konvenzjoni.
                  
               
                     (9)
                  
                  
                     L-Unjoni mhijiex stat ta’ medda għall-ispeċi Elephas maximus indicus, Ardeotis nigriceps u Houbaropsis bengalensis bengalensis, u għalhekk iż-żieda ta’ dawn l-ispeċi fl-Appendiċi I għall-Konvenzjoni ma tkun teħtieġ l-ebda bidla fil-liġi tal-Unjoni.
                  
               
                     (10)
                  
                  
                     L-Unjoni mhijiex stat ta’ medda għall-ispeċi Ovis vignei, u għalhekk iż-żieda ta’ din l-ispeċi fl-Appendiċi II għall-Konvenzjoni ma tkun teħtieġ l-ebda bidla fil-liġi tal-Unjoni.
                  
               
                     (11)
                  
                  
                     L-ispeċi Panthera onca sseħħ fl-Unjoni biss fil-Guyana Franċiża, li taqa’ ’l barra mill-kamp ta’ applikazzjoni tad-Direttiva tal-Kunsill 92/43/KEE (2), minħabba li tapplika biss għat-territorju Ewropew tal-Istati Membri li għalihom japplika t-Trattat. Il-protezzjoni tal-ispeċi fil-Guyana Franċiża, inkluż tal-Panthera onca, hija żgurata bis-saħħa tal-leġislazzjoni nazzjonali. Iż-żieda ta’ din l-ispeċi fl-Appendiċi I għall-Konvenzjoni għalhekk ma tkun teħtieġ l-ebda bidla fil-liġi tal-Unjoni.
                  
               
                     (12)
                  
                  
                     L-ispeċi tal-għasfur Diomedea antipodensis ma tinsabx fl-Unjoni. Il-Politika Komuni tas-Sajd tal-Unjoni u r-regolamentazzjoni tas-sajd mill-organizzazzjonijiet reġjonali tal-ġestjoni tas-sajd rilevanti joffru l-istrumenti xierqa biex l-Unjoni tikkontribwixxi għall-ġestjoni tal-protezzjoni tagħha. Iż-żieda ta’ din l-ispeċi fl-Appendiċi I għall-Konvenzjoni għalhekk ma tkun teħtieġ l-ebda bidla fil-liġi tal-Unjoni.
                  
               
                     (13)
                  
                  
                     Il-Politika Komuni tas-Sajd tal-Unjoni u r-regolamentazzjoni tas-sajd mill-organizzazzjonijiet reġjonali tal-ġestjoni tas-sajd rilevanti joffru l-istrumenti xierqa biex l-Unjoni tikkontribwixxi għall-ġestjoni tal-protezzjoni tal-ispeċi tal-ħut Carcharhinus longimanus. Barra minn hekk, is-sajd u ż-żamma ta’ din l-ispeċi huma pprojbiti skont ir-Regolament tal-Kunsill (UE) 2019/124 (3). Iż-żieda ta’ din l-ispeċi fl-Appendiċi I għall-Konvenzjoni għalhekk ma tkun teħtieġ l-ebda bidla fil-liġi tal-Unjoni.
                  
               
                     (14)
                  
                  
                     Is-sajd u ż-żamma tal-ispeċi Cetorhinus maximus, li hija inkluża fl-Appendiċi I għall-Konvenzjoni iżda li fir-rigward tagħha attwalment l-inklużjoni tal-Unjoni għandha riżerva fis-seħħ, huma pprojbiti skont ir-Regolament (UE) 2019/124. L-irtirar ta’ din ir-riżerva għalhekk ma tkun teħtieġ l-ebda bidla fil-liġi tal-Unjoni,
                  
               ADOTTA DIN ID-DEĊIŻJONI:
         
            Artikolu 1
            Il-pożizzjoni li għandha tittieħed f’isem l-Unjoni fit-tlettax-il laqgħa tal-Konferenza tal-Partijiet għandha tkun li ġejja:
            
                        (a)
                     
                     
                        li tiġi appoġġata ż-żieda fl-Appendiċi I għall-Konvenzjoni tal-ispeċi li ġejjin:
                        
                                    —
                                 
                                 
                                    
                                       Tetrax tetrax,
                                 
                              
                                    —
                                 
                                 
                                    
                                       Elephas maximus indicus,
                                 
                              
                                    —
                                 
                                 
                                    
                                       Panthera onca,
                                 
                              
                                    —
                                 
                                 
                                    
                                       Ardeotis nigriceps,
                                 
                              
                                    —
                                 
                                 
                                    
                                       Houbaropsis bengalensis bengalensis,
                                 
                              
                                    —
                                 
                                 
                                    
                                       Diomedea antipodensis,
                                 
                              
                                    —
                                 
                                 
                                    
                                       Carcharhinus longimanus;
                                 
                              
                  
                        (b)
                     
                     
                        li tiġi appoġġata ż-żieda fl-Appendiċi II għall-Konvenzjoni tal-ispeċi li ġejjin:
                        
                                    —
                                 
                                 
                                    
                                       Tetrax tetrax,
                                    
                                 
                              
                                    —
                                 
                                 
                                    
                                       Galeorhinus galeus,
                                 
                              
                                    —
                                 
                                 
                                    
                                       Sphyrna zygaena (popolazzjoni globali),
                                 
                              
                                    —
                                 
                                 
                                    
                                       Panthera onca,
                                 
                              
                                    —
                                 
                                 
                                    
                                       Ovis vignei.
                                 
                              
                  
         
            Artikolu 2
            Il-Kummissjoni, f’isem l-Unjoni, għandha tikkomunika lid-Depożitarju tal-Konvenzjoni l-irtirar tar-riżerva tagħha rigward l-inklużjoni tas-Cetorhinus maximus fl-Appendiċi I għall-Konvenzjoni.
         
         
            Artikolu 3
            Din id-Deċiżjoni għandha tidħol fis-seħħ fid-data tal-adozzjoni tagħha.
         
         
            Magħmul fi Brussell, it-13 ta’ Frar 2020.
            
               
                  Għall-Kunsill
               
               
                  Il-President
               
               A. METELKO-ZGOMBIĆ
            
         
         
            (1)  Deċiżjoni tal-Kunsill 82/461/KEE tal-24 ta’ Ġunju 1982 li tirrigwarda l-konklużjoni tal-Konvenzjoni dwar il-konservazzjoni tal-ispeċje migratorji tal-annimali selvaġġi (ĠU L 210, 19.7.1982, p. 10).
         
            (2)  Direttiva tal-Kunsill 92/43/KEE tal-21 ta’ Mejju 1992 dwar il-konservazzjoni tal-habitat naturali u tal-fawna u l-flora selvaġġa (ĠU L 206, 22.7.1992, p. 7).
         
            (3)  Regolament tal-Kunsill (UE) 2019/124 tat-30 ta’ Jannar 2019 li jistabbilixxi għall-2019 l-opportunitajiet tas-sajd għal ċerti stokkijiet tal-ħut u ċerti gruppi ta’ stokkijiet tal-ħut, applikabbli fl-ilmijiet tal-Unjoni u, għal bastimenti tas-sajd tal-Unjoni, f’ċerti ilmijiet mhux tal-Unjoni (ĠU L 29, 31.1.2019, p. 1).